《真定值雪有感》
明代·陈洪谟

孟冬才初旬，飞雪遽如是。微闻夜窗鸣，及晨忽盈砌。

古树垂寒枝，亚亚琼瑶缀。烟霭如云屯，咫尺迷城市。

须臾风怒号，入面劲如刺。仆夫声嗷嗷，兹惟凶荒岁。

枵腹巳连朝，鹑衣近复敝。沟壑死不免，冻馁何足计。

吾闻心恻然，此地人多累。南方当此时，和煦如春气。

辛勤事耰锄，衣食亦不匮。虽遇水旱年，仓庾犹有备。

今我过诸州，亦闻发赈济。贫者未沾粟，富者已盈笥。

从来救荒难，十百才一二。勖哉诸有司，辑宁尚加意。

作者简介：明（1476—1527），字宗禹，明武陵人。明代文学家。正德时，知漳州，有惠政。累擢云南按察使，神采严重，不畏强御。嘉靖初，（公元一五二二年）巡抚江西，节财爱民。任内不畏强权，节财爱民，颇有政声，迁兵部侍郎，致仕归。居高吾山下，筑亭名静芳，自号高吾子。洪谟之诗，音节谐畅，有《静芳亭摘稿》（亦名高吾摘稿）八卷，与《治世余闻》，（均四库总目）并行于世。